Samar

**Samar** () om millionerlidn da lidnümbrik Venäman suvipäivlaskmas, valdkundan ühesanz' surtte lidn. Se om Samaran agjan administrativine keskuz da kaikiš suremb lidn, mugažo om Volgan rajonan administrativižeks keskuseks (rajon ei mülü lidnha).

## Istorii
Grigorii Zasekin-ruhtinaz pani varjoičijan Samar-lidnusen alust vl 1586, om nimitadud jogen mödhe. Lidnuz da žilo senno saiba lidnan statusad vl 1688. Vozil 1935−1991 nimitihe lidnad **Kuibišev:aks** nevondkundaližen partijan da kundan Valerian Kuibišev-šingotajan kanzannimen mödhe.

Samar šingotase mašinansauvomižel i metallan ümbriradmižel (Venäman pörutügiden nelländez), sömtegimištol, aerokosmižel sarakol, alüminijantegimel, kivivoin ümbriradmižel, sidon kabeliden pästandal (Venäman kaks' koumandest), regionaližel tedokeskusel (üläopendusen 12 sijališt aluzkundad, aerokosmosan tedoinstitutad da tedoiduzkeskused).

## Geografijan andmused

Samar sijadase agjan keskuzpalas, Volg-jogen (Saratovan vezivaradim) hural randal ühtennimižen jogen lanktendan sijas, 28..286 m ü.m.t. korktusil, 100 metrad valdmeren pindan päl keskmäižel korktusel. Rel'jef om kukhikaz pohjoižpalas i vanoikaz suvipalas. Kaikiš korktemb čokkoim om Tip-Täv-mägi, 286 m ü.m.t. kortte.

Matkad Moskvhasai om 855 km päivlaskmha orhal vai 1050 km avtotedme. Lähembaižed järedad lidnad oma Ural'sk suvhe (, 246 km avtotedme), Sizran' päivlaskmha (111 km orhal), Tol'jatti lodeheze (79 km avtotedme) i Ul'janovsk lodeheze (242 km avtotedme). Novokuibiševsk om suvipäivlaskmaižeks kaimdailidnaks.

Klimat om ven kontinentaline. Voden keskmäine lämuz om +6,1 C°, kezakun-elokun +19,8..+21,9 C°, tal'vkun-uhokun −7,8..−9,6 C°. Ekstremumad oma −44,0 C° (viluku) i +39,9 C° (heinku, eloku). Kezaaigan minimum om −0,4 C° (kezaku), tal'vaigan maksimum om +7,3 C° (tal'vku). Ei voi panda halad heinkus-elokus (elokun minimum om +4,1 C°). Paneb sadegid 549 mm vodes, kuidme läz tazomäras, enamba tal'vkus-vilukus (51..55 mm kus), vähemba semendkus (38 mm). Voden keskmäine relätivine nepsuz om 74 %.

## Tobmuz

Samar jagase ühesaks administrativižeks rajonaks, kaik ned oma municipaližikš ühtnikoiš lidnan südämes. Kaks' pen't žilod (129 rist. vl 2010) mülüdas lidnümbrikho Samaran ližaks.

## Eläjad
Vn 2010 Venäman rahvahanlugemižen mödhe lidnan eläjiden lugu oli 1,164,685 ristitud, agjan koumandez. Kaikiš suremb lidnan ristitišt oli 1,280,000 eläjid vl 1987. Läz 2,7 mln elädas lidnaglomeracijas (2017), mülütadas sihe agjan lidnoiden rengast ümbri Samaran känmas.

Rahvahad (enamba 0,4 % vl 2010): venälaižed — 84,7 %, totarlaižed — 3,4 %, ukrainalaižed — 1,1 %, mordvinalaižed — 1,1 %, čuvašalaižed — 1,0 %, armenijalaižed — 0,6 %, azerbaidžanlaižed — 0,4 %, toižed rahvahad — 2,4 %, rahvahuden ozutandata — 5,3 %.

## Transport
Avtobusad, tramvaid, trolleibusad, maršruttaksid da taksid, jogidebarkaderad i ehtatimed oma kundaližeks transportaks lidnas. Vspäi 1987 metropoliten radab (vspäi 2015 üks'jäine jono kümnenke stancijanke om, 12,6 km raudted). Kiruhastjad ühtenzoittas Tol'jattinke, ezilidnelektrojonused — aglomeracijan lidnoidenke. Jogiport radab jüguiden-ki täht.

Rahvahidenkeskeine civiline *Kurumoč*-lendimport (*KUF / СКЧ / UWWW*, koume millionad passažiroid vl 2019) sijadase koumekümnes vides kilometras pohjoižhe lidnan keskuzpalaspäi. Tehtas reisid Venäman järedoihe lidnoihe i Tümenin agjaha, Keskmeren i Suviazijan lebutahoiže, Tadžikistanha. Raudteaeroekspress ühtenzoitab lendimportanke, kaks' reisad päiväs ühthe polehe da kaks' tagaz. Toižed koume lendimportad oma aviacijan kodvindan (Bezimänk, Smišläjevk) i sodakävutandoiden täht (Kräž).

## Galerei

124 Kuybisheva st Samara.JPG|Lidnümbrikon Duman sauvuz (2009)
Samara city administration.JPG|Lidnümbrikon Administracijan sauvuz (uhoku 2009 vai sen aigemba)
Alabina museum, delphic games staff.jpg|Samaran agjan istoriž-kodirandantedištandmuzei P.V. Alabinan nimed (semendku 2009 vai sen aigemba)
Pokrov v.jpg|Jumalanmaman Katken kafedraline päjumalanpert', vn 2008 nägu
Комплекс Иверского монастыря 1118.jpg|Jumalanmaman Iveronan jumalaižen naižjumalankodi, vn 2021 nägu
Samara Mosque 1.jpg|Samaran pämečet', vn 2009 nägu
JSC Kuznetcov.jpg|«Kuznecov»-kompanijan administracijan korpus vl 2012 (avialikutimed)
TEC-samara.jpg|Samaran LEK vl 2011
Общий вид. Завод Жигулевский пивоваренный. проспект Волжский, 4, Самара.jpg|Žigulin oludentegim vl 2018
Samara State University, Main building.jpg|Samaran nacionaline tedoiduzuniversitet, päsauvuz (2012, edel 2016. vot Samaran valdkundaline universitet)
Samarskaya filarmonia.JPG|Samaran valdkundaline filarmonii (2008. voz' vai sen aigemba)
ТЦ Вертикаль, Самара.jpg|«Vertikal'»-torguimižofiskeskuz (*Püštoiktuz*, 2008. voz' vai sen aigemba)
Samara arena.png|«Solidarnost Samara Arena»-futbolstadion (2018)
Kurumoch International Airport 1.png|*Kurumoč*-lendimportan uz' terminal vl 2015
Samara railway station road.jpg|*Samar*-päraudtestancijan sauvuz vl 2012


## Homaičendad


## Irdkosketused
* Lidnümbrikon Duman oficialine sait (''gordumasamara.ru''). 
* Lidnümbrikon radonoigendajan tobmuden oficialine portal (''samadm.ru'').